CELEX: 32021D1897
Language: sk
Date: 2021-06-28 00:00:00
Title: Rozhodnutie Rady (EÚ) 2021/1897 z 28. júna 2021 o podpise v mene Európskej únie a predbežnom vykonávaní Dohody o spoločnom leteckom priestore medzi Európskou úniou a jej členskými štátmi na jednej strane a Ukrajinou na strane druhej

3.11.2021   
               
               
                  SK
               
               
                  Úradný vestník Európskej únie
               
               
                  L 387/1
               
            
         ROZHODNUTIE RADY (EÚ) 2021/1897
         z 28. júna 2021
         o podpise v mene Európskej únie a predbežnom vykonávaní Dohody o spoločnom leteckom priestore medzi Európskou úniou a jej členskými štátmi na jednej strane a Ukrajinou na strane druhej
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5 a 7,
         so zreteľom na návrh Európskej komisie,
         keďže
         
                     (1)
                  
                  
                     Rada 12. decembra 2006 poverila Komisiu začatím rokovaní s Ukrajinou o dohode o spoločnom leteckom priestore. Výsledkom týchto rokovaní bolo parafovanie Dohody o spoločnom leteckom priestore medzi Európskou úniou a jej členskými štátmi na jednej strane a Ukrajinou na strane druhej (ďalej len „dohoda“) 28. novembra 2013.
                  
               
                     (2)
                  
                  
                     Podpísaním dohody v mene Únie a jej predbežným vykonávaním nie je dotknuté rozdelenie právomocí medzi Úniou a jej členskými štátmi. Toto rozhodnutie by sa nemalo vykladať tak, že využíva možnosť, aby Únia uplatňovala svoju vonkajšiu právomoc v oblastiach, na ktoré sa vzťahuje táto dohoda a ktoré patria do spoločnej právomoci, pokiaľ Únia túto právomoc ešte neuplatňuje na vnútornej úrovni.
                  
               
                     (3)
                  
                  
                     Táto dohoda by sa mala podpísať a predbežne vykonávať a to do ukončenia postupov potrebných na nadobudnutie jej platnosti, aby sa výhody, ktoré z nej vyplývajú, mohli využívať čo najskôr.
                  
               
                     (4)
                  
                  
                     Je vhodné stanoviť postup, ktorý sa má dodržať v súvislosti s pozíciou, ktorá sa má v mene Únie zaujať k rozhodnutiam spoločného výboru podľa článku 15 ods. 3 písm. a) dohody týkajúcim sa začlenenia právnych predpisov Únie do prílohy I k dohode,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody o spoločnom leteckom priestore medzi Európskou úniou a jej členskými štátmi na jednej strane a Ukrajinou na strane druhej s výhradou uzavretia uvedenej dohody (1).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
         
         
            Článok 3
            Táto dohoda sa predbežne vykonáva v súlade s jej článkom 38 ods. 3 a to do ukončenia postupov potrebných na nadobudnutie jej platnosti.
         
         
            Článok 4
            Komisia je oprávnená, aby po konzultácii s Radou alebo v súlade s prípadným rozhodnutím Rady s jej prípravnými orgánmi, ktorá sa uskutoční s dostatočným predstihom, prijala pozíciu, ktorá sa má v mene Únie zaujať k rozhodnutiam spoločného výboru podľa článku 15 ods. 3 písm. a) dohody týkajúcim sa revízie prílohy I k dohode, pokiaľ ide o začlenenie právnych predpisov Únie do uvedenej prílohy, s výhradou akýchkoľvek potrebných technických úprav.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Luxemburgu 28. júna 2021
            
               
                  Za Radu
               
               
                  predsedníčka
               
               M. do C. ANTUNES
            
         
         
            (1)  Pozri stranu 3 tohto úradného vestníka.